《明日元举赴召见别用前韵送行》
宋代·葛胜仲

吾君急升平，元凯登二八。赤墀拥豪俊，青云启涂辙。

岩居及川观，号召无虚月。徵君笔瑞世，制行圭玉洁。

向来端神羊，不畏龙麟逆。峤南归兴动，只作数旬客。

迹虽遁烟壑，名常蔼云阙。果膺尺一书，赴陇催装发。

遂恐长乌府，席与群工绝。眷言国步艰，敢惮泥涂滑。

牛刀剸繁剧，鹏翅摩空阔。相期扶中兴，何止得官热。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。